text: Alt for mange vil i Legoland: Dørene lukket for flere gæster
  19 juli 2016 kl. 12.11
  Det er kun anden gang i Legolands 48 år lange historie, at parken er blevet nødt til at afvise gæster på grund af for mange besøgende. 
  Rigtig mange mennesker har i dag lagt vejen omkring Billund for at besøge Legoland. Faktisk har så mange mennesker haft lyst til at besøge den populære park netop i dag, at Legoland har følt sig nødsaget til at lukke dørene for flere besøgende i dag.
  Det er kun anden gang i Legolands 48 år lange historie, at parken er blevet nødt til at afvise gæster på grund af for mange besøgende.
  - Vi har valgt at lukke dørene af sikkerhedsmæssige grunde, siger Nina Markholt, der er PR og Social Media koordinator i Legoland til TV 2.
  - Og så selvfølgelig fordi de mennesker, der allerede er i parken skal have en god oplevelse.
  De gæster, der kører forgæves til parken i dag, og derfor må komme tilbage en anden dag, kan forvente kompensation fra Legoland.
  - Ved indgangen får man udleveret et brev, og med brevet i hånden kan man få 50 procents rabat på det næste besøg, siger Nina Markholt. 
  Præcis hvor mange gæster, der skal til før Legoland lukker dørene, vil parken ikke oplyse om.
  
  